Ef þú vilt gefa erfðagjöf er mikilvægt að gera erfðaskrá til að tryggja af arfur berist þangað sem þú óskar . Hægt er að ánafna prósentu af arfi , ákveðinni upphæð eða tiltekinni eign . Mælt er með að ráðfæra sig við lögfræðing þegar gengið er frá erfðaskrá til að tryggja að hún sé gild samkvæmt lögum . Þú getur leitað til eigin lögfræðings eða haft samband við góðgerðafélagið sem þú vilt styrkja og fengið aðstoð hjá þeim . Best er að hafa samband beint við það góðgerðafélag sem þú vilt styrkja til að fá nánari upplýsingar um það . Flest félög kjósa að erfðagjafir til þeirra séu ekki skilgreindar til sérstaks verkefnis þar sem oft líður langt frá því að erfðaskrá er rituð þar til hún berst . Því gæti orðið erfitt að uppfylla sértækar óskir í framtíðinni og gætu þá önnur verkefni hafa fengið meiri þýðingu . Skilyrði fyrir ráðstöfun arfs geta verið mjög ströng og orðið til þess að félag sem fengið hefur erfðagjöf getur ekki tekið á móti henni þar sem samþykki arfleiðanda fyrir annars konar ráðstöfun er ekki til staðar . Erfðagjöf sem ekki er skilyrt til ákveðins verkefnis er yfirleitt nýtt þar sem þörfin er mest hverju sinni . Erfðagjafir til góðgerðafélaga eru undanskildar erfðafjárskatti . Erfðafjárskattur er því ekki greiddur af þeim hluta arfs sem gefinn er sem erfðagjöf til góðgerðarmála . Gefðu framtíðinni forskot með erfðagjöf Almannaheill , samtök þriðja geirans á Íslandi eru eigandi vefsíðunnar . Kynningarverkefnið „ Gefðu framtíðinni forskot með erfðagjöf “ og vefsíðan erfdagjafir.is er samstarfsverkefni Almannaheilla , Blindrafélagsins , Krabbameinsfélagsins , Rauða krossins , SOS barnaþorpa , Styrktarfélags krabbameinssjúkra barna og UNICEF á Íslandi . Ljósmyndasafn Reykjavíkur leggur til myndefni vefsíðunnar . Eru safninu færðar bestu þakkir fyrir stuðninginn .